ད་ནི་སྒྲ་ཡིས་འབྱིན་ཐབས་བརྗོད།།སྐད་ནི་རྒྱ་སྐད་ཡིན་མོད་ཀྱང།།བོད་ཀྱི་སྐད་དང་རྗེས་མཐུན་པར།།བརྗོད་པར་སླ་བ་རབ་ཏུ་བྲི།།རིགས་ནི་སྤྱོད་པས་སྟོན་པར་བྱེད།།ཁ་ཟས་ལུས་ཀྱི་སྟོན་པར་བྱེད།།བརྩེ་བ་ཏབ་ཏབ་བྱེད་པས་སྟོན།།ཡུལ་ནི་སྐད་ཀྱིས་སྟོན་པར་བྱེད།།དེ་སྐད་ཟེར་བའི་ཚིག་བདེན་པས།།སྐད་གདངས་ཡུལ་གྱི་སྐད་ཀྱིས་འབྱུང།།གལ་ཏེ་སྐད་གདངས་བཅོས་པ་ན།།རྣར་མི་སྙན་ཅིང་བརྗོད་ནོར་འགྱུར།།རྒྱ་སྐད་ཕལ་ཆེར་ལྕེ་རྩེ་ལས།།འབྱུང་ཞིང་བརྗོད་པ་རབ་ཏུ་མྱུར།།སྐད་གདངས་མགྲིན་པ་ཕྲ་ཞིང་སྙན།།བོད་སྐད་ཕལ་ཆེར་ལྕེ་དབུས་ལས།།འབྱུང་ཞིང་བརྗོད་པ་དལ་བ་ཡིན།།མགྲིན་པ་སྦོམ་འགྱུར་ཁ་ཆེ་དང།།ཨུ་རྻན་ཡུལ་ཡང་དེ་དང་འདྲ།།འོན་ཀྱང་དེ་གཉིས་རྒྱ་སྐད་ཀྱི།།ལུགས་སུ་དེ་དག་ལེགས་པར་སྨྲ།།བོད་ལ་ཁྱད་པར་སྐད་ཐུང་ཞིང།།རིང་ཐུང་ཁྱད་པར་འགའ་ཡང་མེད།།དེ་ཕྱིར་བོད་ཀྱི་རྒྱ་གར་སྐད།།ལེགས་ལོབས་ཁ་ཆེའི་སྐད་འདྲ་འབྱུང།།དེ་བས་སྐད་གདངས་མ་བཅོས་པར།།རིང་ཐུང་ཁྱད་བརྗོད་བསླབ་ལ་འབད།།དེ་ལ་འ་མེད་ཐུང་བ་མད།།ཐུང་དང་དྲག་པོར་ནོར་མི་བྱ།།དབྱངས་ཀྱི་ཡི་གེ་རྣམ་དྲུག་ལ།།འ་བཏགས་རྣམས་ནི་རིང་བར་ཀློག།རྀ་རཱྀ་ལྀ་ལཱྀ་མ་ནིང་བཞི།།ཨི་རི་ཨི་ལི་ལྟ་བུར་བརྗོད།།དེ་ཡང་འ་བཏགས་རིང་བར་བསླབ།།ཁ་ཆེ་ཨི་ཨེ་ལུགས་གར་སྨྲ།།ཨཻ་ཨཽ་བསྒྲེངས་དང་བསྟོད་པ་གཉིས།།འ་མེད་ཀྱང་ནི་རིང་བར་བཀླག།ཨཻ་ཨེ་འི་རུ་བཀླག་པ་སྟེ།།བསྒྲེང་ཞིང་བཀུག་པ་ཡིན་ཕྱིར་རོ།།ཨཽ་ཨོའུ་གང་དུ་བྲིས་ཀྱང་རུང།།ཨོ་འུར་བརྗོད་པ་བསྟོད་སྨད་ཕྱིར།།སྣ་ལྡན་རྣམ་པར་བཅད་པ་སྤངས།།རིང་བའི་སྒྲར་ནི་བརྗོད་པར་བྱ།།དེ་ལྟར་དབྱངས་ཡིག་བཅུ་དྲུག་གི།རིང་ཐུང་ཁྱད་པར་ལེགས་ཤེས་ནས།།གསལ་བྱེད་སུམ་ཅུ་རྩ་བཞི་ཡི།།བརྗོད་པ་བསླབ་ཅིང་མིག་འདྲིས་བྱ།།དེ་ལ་ཕལ་ཆེར་བོད་དང་མཐུན།།འོན་ཀྱང་བོད་ལ་ཡི་གེ་གང།།མེད་དང་ཡི་གེ་ཡོད་གྱུར་དང།།བརྗོད་པ་མི་འདྲ་འདིར་བཤད་བྱ།།ཊ་ཋ་ཌ་ཌྷ་ཎ་ཥ་དྲུག།གྷ་ཛྷ་དྷ་བྷ་ཀྵ་ཿསྟེ་ལྔ།།དེ་ལྟར་ཡི་གེ་བཅུ་གཅིག་པོ།།བོད་ལ་གཏན་ནས་མེད་པ་ཡིན།།རྒྱ་གར་སྐད་ལའང་དེ་དག་ལ།།ཡི་གེ་ལོག་དང་ཧ་བཏགས་མེད།།འོན་ཀྱང་བོད་ཀྱིས་བརྗོད་ཤེས་ཕྱིར།སྔོན་གྱིས་བྱང་ཆུབ་སེམས་དཔས་མཛད།།དེ་ལ་ཏ་ཐ་ད་ན་ཤ།།ལྕེ་སྣེ་ལས་བྱུང་དེ་དག་ལས།།ལྕེ་རྩེ་བཟློག་སྟེ་བརྗོད་པ་ཡིན།།ཊ་ཋ་ཌ་ཌྷ་ཎ་ཥ་རྣམས།།འབྱུང་བས་དེ་རྣམས་བཟློག་པར་བྲི།།གྷ་སོགས་ཧ་བཏགས་ཡི་གེ་ལྔ།།ག་ཛ་ཌ་ད་བ་ལྔ་ལ།།ཧ་སྒྲ་ཅུང་ཟད་འབྱུང་བ་ལ།།དགོངས་ཏེ་ཧ་བཏགས་ཡི་གེ་མཛད།།འོན་ཀྱང་བོད་ཀྱི་ཡི་གེ་ཡི།།ལུགས་བྲིས་བརྗོད་པའི་ཐབས་གཞན་བྲིས།།གྷ་ལ་འཁའ་འདྲ་ཛྷ་འཚའ་འདྲ།།ཌྷ་ནི་འཐྲ་འདྲ་ངྷ་འཐའ་འདྲ།།བྷ་ནི་འཕའ་དང་འདྲ་བར་བཀླག།ཧ་སྒྲའང་མི་གསལ་ཅུང་ཟད་འབྱུང།།ཀྵ་ནི་ཀ་ཥ་ཡིན་མོད་ཀྱི།།མི་ཤེས་རྣམས་ཀྱིས་ཁྱ་འདྲར་བཀླག།ག་ཛ་ཌ་ད་བ་ལྔ་ལ།།མིང་གི་དང་པོའམ་རྐྱང་པར་འབྱུང།།གྷ་འཛའ་དྷ་འདའ་འབའ་ལྟར་བཀླག།མིང་མཐར་བྱུང་ན་བོད་འདྲ་ཉིད།།ཤ་ཥ་ས་ཡི་ཡི་གེ་གསུམ།།སྐབས་ཀྱིས་ལྕེ་ལ་གར་བདེར་བཀླག།དེ་ལྟར་གསལ་བྱེད་ཡི་གེ་ལ།།བརྗོད་པའི་ཁྱད་པར་ཅུང་ཟད་ཙམ།།དེ་ནས་དེ་ལས་དབྱངས་བཅུ་གཉིས།།སྦྱང་ཞིང་གུག་སྐྱེད་རིང་ཐུང་གི།ཁྱད་པར་བསླབ་ལ་ནན་ཏན་དུ།།བྱས་ནས་ཨུ་རྻན་སྐད་འདྲ་འབྱུང།།དེ་ལ་སྣ་ལྡན་ཀླད་ཀོར་རྣམས།།མི་འདྲ་བ་ཡི་ཁྱད་ཡོད་དེ།།ཀ་ཚན་གྱི་ནི་ཀླད་ཀོར་ང།།ཙ་ཚན་ཉ་ཡིན་ཊ་ཚན་ཎ།།ཏ་ཚན་ན་ཡིན་དེ་གསུམ་ཀ།བོད་ཀྱི་ནར་བརྗོད་པ་ཚན་མ།།མཐར་གནས་བཞི་དང་དྲོ་བ་བཞི།།རིམ་བཞིན་ང་ཉ་ན་མར་བཀླག།ཨ་དང་ཀྵཿཡི་ཀླད་ཀོར་རྣམས།།ངར་བཀླག་པ་ནི་མཆོག་ཡིན་ནོ༑༑དེ་ལྟར་ཀླད་ཀོར་ཐམས་ཅད་ཀྱང།།མིང་གི་འཕྲོ་ལ་གང་བྱུང་དང།།རང་གི་ཡི་གེར་མི་བརྗོད་དོ།།ཐ་མའི་ཡི་གེ་དབང་དུ་བཀླག།བརྩེགས་པ་རྣམས་ཀྱང་དེ་འདྲ་སྟེ།།དེ་ལྟར་བརྗོད་ན་རབ་ཏུ་མཛེས།།